Neuvoston lausunto, annettu 31 päivänä tammikuuta 2000, Irlannin tarkistetusta vakausohjelmasta vuosiksi 2000-2002



Virallinen lehti nro C 060 , 02/03/2000 s. 0002 - 0002



NEUVOSTON LAUSUNTO, annettu 31 päivänä tammikuuta 2000, Irlannin tarkistetusta vakausohjelmasta vuosiksi 2000-2002 (2000/C 60/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT SEURAAVAN LAUSUNNON: Neuvosto tarkasteli 31 päivänä tammikuuta 2000 Irlannin tarkistettua vakausohjelmaa, joka kattaa vuodet 2000-2002(2). Neuvosto ilmaisee tyytyväisyytensä ohjelman toteutukseen vuonna 1999. Irlannin talous kasvoi edelleen nopeasti: kokonaistuotanto kasvoi 8,4 prosenttia ja työllisyys noin 4,75 prosenttia. Tämän hyvin suotuisan talouskehityksen vuoksi julkisyhteisöjen talouden parantamisesta tehdyt ennusteet ylitettiin selvästi. Neuvosto toteaa tyytyväisenä, että Irlannin julkinen talous oli vuonna 1999 huomattavan ylijäämäinen ja että julkisen velan suhde BKT:seen laski jälleen jyrkästi. Irlanti täytti vakaus- ja kasvusopimuksen mukaiset velvoitteensa jo vuonna 1999. Tilanne jatkuu samanlaisena ohjelmakaudella 2000-2002. Neuvosto toteaa, että ennustettu julkisyhteisöjen talouden ylijäämä riittää kunakin tarkasteluvuotena luomaan riittävän varmuusmarginaalin perustamissopimuksessa määrätyn 3 prosentin alijäämäkynnyksen ylittämisen välttämiseksi tavanomaisissa suhdannevaihteluissa, vaikka otetaan huomioon valtion eläkevelvoitteiden huomattava ennakkorahastointi. Neuvosto toteaa myös, että julkisyhteisöjen velan suhde BKT:seen laskee tasaisesti koko ohjelmakauden ajan. Neuvosto pitää tarkistetussa vakausohjelmassa esitettyä makrotalouden skenaariota realistisena. Talous on nyt kuitenkin pitkälle edenneessä suhdannevaiheessa, ja on tarpeen käyttää kotimaisia talouspolitiikan välineitä inflaatiopaineiden riskin torjuntaan. Tässä yhteydessä neuvosto muistuttaa suosituksista, joita Irlannille esitettiin vuoden 1999 talouspolitiikan laajoissa suuntaviivoissa, ja kehottaa kansallisia viranomaisia olemaan valmiit käyttämään finanssipolitiikkaa talouden vakauden turvaamiseen. Koska talous on huomattavasti ylikuumentunut, neuvosto katsoo sellaiset toimet perustelluiksi vuoden 2000 talousarvion toteuttamisessa ja suunnitelmissa siitä eteenpäin, vaikka tunnustaakin Irlannin keskipitkän aikavälin julkisen talouden strategiassa asetetut tarjontapuolen tavoitteet. Neuvosto pitää myönteisenä sitä, että tarkistetussa ohjelmassa käsitellään myös rakenneuudistusten ongelmaa. Erityisesti kansallisen kehityssuunnitelman julkistaminen vuosiksi 2000-2006 noudattaa neuvoston ehdotusta, että Irlanti laatisi yksityiskohtaisen suunnitelman edelleen nopeasti kasvavan talouden fyysistä ja inhimillistä pääomaa koskevista tarpeista ja ottaisi siinä huomioon myös rakennerahastoista saatavien varojen odotettavissa olevan supistumisen. (1) EYVL L 209 2.8.1997, s. 1. (2) Neuvosto antoi Irlannin vakausohjelmasta vuosille 1999-2001 lausunnon 18 päivänä tammikuuta 1999 (EYVL C 42, 17.2.1999, s. 4).